钦定古今图书集成/明伦汇编/官常典/第535卷 > 杨璟
## 钦定古今图书集成/明伦汇编/官常典/第535卷 > 杨璟

按《明外史》本传：“璟，合肥人，本儒家子。以管军万户从
太祖下集庆，进总管。下常州，进亲军副都指挥使。从
下婺州，迁枢密院判官。再从伐汉，以功擢湖广行省
参政，移镇江陵，进攻湖南蛮寇，驻师三江口，复以招
讨功迁行省平章政事。率左丞周德兴、参政张彬将
武昌诸卫军，取广西。洪武元年春，进攻永州，守将邓”
祖胜迎战败，敛兵固守，璟进围之。元兵来援，驻东乡，
倚湘水列七营，军势甚盛。璟击败之，俘获千馀人。全
州守将平章阿思兰及周文贵再以兵来援，辄遣德
兴击败之。遣千户王廷取宝庆，德兴、彬取全州，略定
道州、蓝山、桂阳、武冈诸州县。而永州久不下，令裨将
分营诸门，筑垒困之，造浮桥西江上，急攻之。祖胜力
尽，仰药死。百户夏昇纳降。璟兵逾城入，参政张子贤
巷战，军溃被执，遂克永州。而征南将军廖永忠、参政
朱亮祖亦自广东取梧州，定浔、贵、郁林。亮祖以兵来
会，进攻靖江不下。璟谓诸将曰：“彼所恃西濠水耳。决
其堤岸，破之必矣。”乃遣指挥丘广攻闸口关，杀守堤
兵，尽决濠水，筑土堤五道，傅于城。城中犹固守，急攻。
二月克之，执平章也儿吉尼。先是，张彬攻南关，为守
城者所诟怒，欲屠其民。璟甫入，立禁止之，民乃安。复移师徇郴州，降其两江土官黄英、岑伯颜等，而永忠
亦定。南宁、象州、广西悉平。还为偏将军，与汤和取山
西，至泽州，及元平章韩扎儿战于韩店，败绩。还捕唐
州乱卒，留镇南阳。未几，诏璟往使于夏。是时，夏主昇
幼，母彭及诸大臣用事。璟既至，数谕昇以祸福，俾从
入觐。昇集其下共议，而诸大臣方专恣，不利昇归朝，
皆持不可，昇亦莫能决。于是璟还，复遗昇书曰：“古为
国者，同力度德，同德度义，义不足则不敢抗，德不足
则归顺焉。故能身家两全，流誉无穷，福及子孙族姓
长久，反是者辄败。”今足下幼冲，席先人业，据有巴蜀，
嘿然在位，不咨至计，而听群下之议，以瞿塘、剑阁之
险，一夫负戈，万人无如之何。此皆不达时变，以误足
下。何则？昔据蜀最盛者，莫如汉昭烈，且以诸葛武侯
佐之，综核官守，训练士卒，财用不足，皆取之南诏，然
犹朝不谋夕，仅能自保。今“足下疆场，南不过播州，北
不过汉中，以此准彼，相去万万，而欲藉一隅之地，延
命顷刻，可谓智乎？若以险阻可恃，则三苗之墟不灭，
有扈之国不亡，蚕丛鱼凫之乡不至足下矣。我主上
仁圣威武，神明响应，顺附者无不加恩，负固者无不
致讨。以足下先人通好之故，不忍加师”，数使使谕意。
又以足下“年幼，未历事变，恐惑于狂瞽，失远大计，故
复遣璟面谕祸福。深仁厚德，所以待明氏者不浅，足
下可不深念乎？且向者如陈、张之属，窃据吴楚，造舟
塞江河，积粮过山岳，强将劲兵，自谓无敌，然鄱阳一
战，友谅授首，旋师东讨，张氏面缚，此非人力，实天命
也。足下视此何如？友谅子窜归江夏，王师致伐，势穷
衔璧，主上宥其罪愆，剖符锡爵，恩荣之盛，天下所知。
足下无彼之过，而能翻然觉悟，自求多福，则必享茅
土之封，保先人之祀，世世不绝，岂不贤智矣哉！若必
欲崛强一隅，假息顷刻，鱼游沸鼎，燕巢危幕，祸害将
至，恬不自知。璟恐天兵一临，凡今为足下谋者，他日
或以郡献，或以城降，各自为身计，以取富贵。当此之
时，老母弱子，将安所归？纵足下年幼未晓，语及于此，
能不为痛心乎！祸福利害，了然可睹，顺逆之机，在足
下审之而已。”昇不听。逾二年而夏亡，盖略如《璟书》云。
三年，大封功臣，璟为营阳侯，禄千五百石，予世券。四
年，从汤和伐夏，战于瞿塘，不利。夏平，充副将军，讨定
辰、沅蛮寇。再从大将军徐达镇北平，练兵辽东。十五
年卒。追封丙国公，谥“武信。”子通嗣。